A BIZOTTSÁG 452/2009/EK RENDELETE
(2009. május 29.)
a tejszín, vaj és vajkoncentrátum közösségi piacon történő értékesítésére vonatkozó intézkedések tekintetében az 1255/1999/EK tanácsi rendelet végrehajtása részletes szabályainak megállapításáról szóló 1898/2005/EK bizottsági rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43., 101. és 192. cikkére, összefüggésben 4. cikkével,
mivel:
(1)
Az 1898/2005/EK bizottsági rendelet (2) meghatározta az egyes tejterméktöbbletek elhelyezésével kapcsolatos támogatási rendszerek alkalmazására vonatkozó részletes szabályokat. Az említett, az 1234/2007/EK rendelet 101. cikkében előírt rendszert a közös agrárpolitika kiigazításáról és a 247/2006/EK, a 320/2006/EK, az 1405/2006/EK, az 1234/2007/EK, a 3/2008/EK és a 479/2008/EK rendelet módosításáról, továbbá az 1883/78/EGK, az 1254/89/EGK, a 2247/89/EGK, a 2055/93/EGK, az 1868/94/EK, a 2596/97/EK, az 1182/2005/EK és a 315/2007/EK rendelet hatályon kívül helyezéséről szóló, 2009. január 19-i 72/2009/EK tanácsi rendelet (3) törölte el.
(2)
Ebben az összefüggésben, valamint az intervenciós vaj költséghatékonyabb értékesítési lehetőségeinek érdekében és az egyszerűsítés céljából a cukrászati, például jégkrémben és egyéb élelmiszerben való felhasználásra szánt intervenciós vaj értékesítésére vonatkozó rendelkezéseket is indokolt eltörölni.
(3)
Az 1898/2005/EK bizottsági rendeletet tehát hatályon kívül kell helyezni.
(4)
Az 1234/2007/EK rendelet 101. cikkét a 72/2009/EK rendelet 2009. július 1-jei hatállyal törli. Ezért az 1898/2005/EK rendeletet ugyanezen időponttól kezdődően hatályon kívül kell helyezni. Az 1898/2005/EK rendelet 78. cikke azonban úgy rendelkezik, hogy a vaj az utalványon feltüntetett naptári hónapot megelőző hónap huszadik napjától az azon feltüntetett naptári hónapot követő hónap tizedik napjáig szállítható el. Annak érdekében, hogy a gazdasági szereplők teljes mértékben fel tudják használni a 2009 júniusáig érvényes utalványokat, indokolt, hogy az 1898/2005/EK rendelet IV. fejezete továbbra is alkalmazandó legyen ezekre az utalványokra.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1898/2005/EK rendelet hatályát veszti.
A rendelet IV. fejezete azonban továbbra is alkalmazandó, és támogatás fizethető a 2009 júniusáig érvényes utalványok alapján végzett vajszállításokra vonatkozóan.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet 2009. július 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 29-én.